แวะมากินอีกครั้งหลังจากครั้งแรกไม่ได้ประทับใจอะไรมากเท่าไหร่ น่าจะเพราะรู้สึกว่าอาหารรสเผ็ดเกินไปนิด ครั้งนี้เลยแจ้งตอนสั่งทุกจานว่าขอแบบเผ็ดน้อย

พนักงานร้านนี้ยิ้มแย้มแจ่มใส บริการดีทุกคน ให้ความสนใจลูกค้าดี บรรยากาศแบบง่ายๆ ริมแม่น้ำเจ้าพระยา

ถ้ามาวันอาทิตย์ ลูกค้าจะเยอะมากกว่าปกติ ร้านเค้าไม่รับจองโต๊ะ ถ้าอยากได้ที่นั่งริมน้ำ แนะนำให้รีบมาตอนร้านเปิดเลย

เมนูที่สั่ง: 

ปูนิ่มทอดกระเทียมพริกไทย: ปูนิ่มทอดมากรอบ โรยด้วยกระเทียมและเม็ดพริกไทย เสริฟมาพร้อมน้ำจิ้มหวานแบบน้ำจิ้มไก่ย่างซึ่งไม่เข้ากันซักเท่าไหร่ ส่วนตัวชอบทานของทอดกับน้ำจิ้มซีฟู๊ดมากกว่า

น้ำพริกสดไข่เค็มไข่ปู (??): ไม่แน่ใจว่าพนักงานจดผิดหรือเราเข้าใจผิดว่ามันมีเมนูนี้ เพราะเท่าที่ดูวัตถุดิบในน้ำพริก มองไม่เห็นไข่ปู มีแต่ไข่เค็ม ไข่ต้ม และเนื้อปู แต่รสชาติถือว่าทำออกมาได้จัดจ้านดีทั้งที่สั่งแบบเผ็ดน้อย คนทานเผ็ดไม่เก่งทานได้สบาย แถมมีผักสดแช่เย็นมาจานใหญ่ น้ำพริกร้านนี้หอมกว่าร้านอื่น เพราะเค้าจะเอาพริกไปเผาก่อน

ยำดอกขจร: ลองทานครั้งแรกเลยสำหรับเมนูนี้ รสกำลังดี มีหมูสับ กุ้งและปลาหมึก แม้ว่ากุ้งจะไม่ได้สดมากแต่โดยรวมถือว่าโอเค ผักลวกกำลังดี เครื่องน้ำยำทำมาได้น่าทาน

ผัดฉ่าไข่ปลาสลิด: เป็นครั้งแรกอีกเหมือนกันสำหรับการทานไข่ปลาสลิด รสออกมันๆ ดี แต่เครื่องที่ผัดมาด้วย ส่วนตัวคิดว่าค่อนข้างแปลกตรงที่ใส่หอมใหญ่ กระเทียมฝาน แครอทและพริกหยวกมาด้วย ซึ่งมันดูเป็นส่วนเกินมากกว่า ชอบแบบผัดฉ่าที่ใส่กระชาย ใบโหระพามากกว่า

ปลารากกล้วยทอดกรอบ: จานนี้ทอดมาได้กรอบ รสชาติดีปกติ ทานได้เพลินๆ

นอกจากเมนูอาหารที่เยอะมากๆ ยังมี counter ขายของหวานให้เลือกสั่งด้วย แต่ไม่ได้ลอง

ราคาอาหารถือว่าคุ้มค่า เพราะจานค่อนข้างใหญ่